section_heading: Imena careva
paragraph_text: Carev nomen često otpada na novcu. Tako znameniti car Trajan nikad pred svoj cognomen na novac ne stavlja nomen ULPIUS. Nomen se održava na rimskom novcu redovno do Konstantina I. Velikog. Zatim se ono javlja sporadično sve do zadnjeg člana Konstantinove dinastije Julijana Apostate, a onda nestaje prepuštajući mjesto samo cognomenu (od Jovijana do Honorija). No već od polovice III st.n.e. javljaju se, osobito na novcu malog formata zbog skučenosti prostora, imena careva u najkraćem obliku, to jest samo u cognomenu: Gallienus, Claudius, Aurelianus, Probus. Na malobrojnom kasnorimskom novcu javljaju se od Placidija Valentinijana III. ponovno nomen uz obavezna cognomen. Npr.: Petronius Maximus, Julius Maiorianus, Libius Severus i Julius Nepos.